Sveindís Jane Jónsdóttir og stöllur hennar í Wolfsburg mæta Barcelona í seinni undanúrslitaleik Meistaradeildar Evrópu í fótbolta í dag. Á brattan er að sækja fyrir þýska liðið.
Wolfsburg og Barcelona mættust í fyrri undanúrslitaleik liðanna í Meistaradeild Evrópu á Camp Nou í síðustu viku þar sem áhorfendamet var slegið en 91.648 áhorfendur voru á leiknum í Barcelona. Barcelona vann 5-1 sigur á heimavelli og brekkan verður því brött fyrir Wolfsburg í dag. Sveindís Jane spilaði nær allan leikinn fyrir Wolfsburg í síðustu viku. Nú þegar hafa selst rúmlega 20 þúsund miðar á leikinn sem fram fer á heimavelli Wolfsburg. Áður höfðu mest rúmlega 12 þúsund áhorfendur komið á leik hjá liðinu og því ljóst að met verður slegið. Eins og aðrir leikir í Meistaradeild kvenna verður leikurinn sýndur á YouTube hjá DAZN en flautað verður til leiks klukkan 16. Í kvöld mæta Sara Björk og liðsfélagar hennar í Lyon svo PSG í hinum undanúrslitaleiknum en Lyon vann fyrri leik liðanna 3-2, sá leikur hefst klukkan 19.
Fjórir leikir voru í fyrstu umferð Mjólkurbikars kvenna í fótbolta í gærkvöld og þar var nóg skorað. Í Árbænum unnu Haukar öruggan 3-0 sigur á heimakonum í Fylki. FH valtaði yfir Gróttu á Seltjarnarnesi 7-0 og æa Skaganum unnu heimakonur í ÍA 6-1 sigur á Fjölni. Í fjórða leik kvöldsins vann Augnablik Hamar frá Hveragerði 7-1.Fyrsta umferð Mjólkurbikars kvenna klárast á í dag með sex leikjum. Liðin úr Bestu deild kvenna koma inn í bikarkeppnina í 16-liða úrslitum, sem er þriðja umferð mótsins. Þá verður sýnt frá völdum leikjum á RÚV.
Og umspil um laust sæti í úrvalsdeild kvenna í handbolta hófst í gærkvöld. HK vann afar sannfærandi tíu marka sigur á Gróttu, 31-21, í fyrstu viðureign liðanna af þremur í umspilinu en vinna þarf tvo leiki til að komast í úrslitaumspilið.Í seinni leik gærkvöldsins mættust ÍR og FH í Austurbergi. Þar voru gestirnir úr Hafnarfirði sterkari í fyrri hálfleik og leiddu með þremur mörkum í hálfleik 12-15. ÍR-ingar komu hins vegar af miklum krafti inn í seinni hálfleikinn, jöfnuðu og unnu loks nauman eins marks sigur 28-27. Liðin mætast aftur á sunnudag.
Sveindís Jane Jónsdóttir og lið hennar Wolfsburg mætir Barcelona í seinni undanúrslitaleik Meistaradeildar Evrópu í fótbolta í dag.